Versamelaars lek lippe af vir dié motors‘n Ford Capri Perana wat Saterdag opgeveil word. (Foto verskaf) Motorentoesiaste se monde water vir die verskeie klassieke en uiters skaars versamelaarsmotors wat dié naweek opgeveil word. Vanjaar se Legends & Classics-veiling – wat kopers van oor die wêreld se aandag trek – bevat items soos die Ford Capri Perana, ŉ Ford Fairmont GT, Alfa Romeo GTV6 3 liter, asook verskeie ander seldsame voertuie. Dit lyk boonop of die veiling al verlede jaar se rekords gaan laat spat. Die veiling word in samewerking met Creative Rides en High Street Auctions aangebied. Joff van Reenen, direkteur van High Street Auctions en die hoofafslaer, sê voertuie in die private versameling van wyle Louis Coetzer wat verlede jaar opgeveil is, het elke vorige Suid-Afrikaanse rekord oor versamelmotors oortref. Een van dié gesogte motors is die gesogte Ford Capri Perana, ŉ legende in Suid-Afrika se motorerfenis. “Die gehalte van die voertuie wat vanjaar opgeveil word, beteken ons gaan die rekords weer verbeter,” sê Van Reenen. Verlede jaar se veiling was die grootste nasionale motorveiling vir versamelstukke wat betref die hoeveelheid bieërs wat deelgeneem het en die pryse wat behaal is. “Ons het ook 140 internasionale geregistreerde kopers onder die 276 bieërs op die dag gehad van so ver as Engeland, Duitsland, die VSA, die Bahamas, Australië, Namibië en Zambië, asook ŉ wêreldwye gehoor van meer as 11 000 mense wat na die verkope gekyk het. Dié Mercedez Benz W186 Model 300 word ook opgeveil. (Foto verskaf) “Vanjaar bied ons ŉ selfs meer uitsonderlike versameling klassieke motors wat die ontwerp en bouvernuf van drie vastelande verteenwoordig. Daar is nie ŉ klassieke motorversamelaar ter wêreld wat dit sal wil misloop nie.” Kevin Derrick, eienaar en hoof van Creative Rides, sê sommige van die voertuie wat Saterdag opgeveil gaan word, bied ŉ een-keer-in-’n-leeftyd-geleentheid vir versamelaars om dit te bekom. Die Ford V8 Capri is die enigste van sy soort waarvoor Ford ooit toestemming gegee het en eindelik is net tussen 200 en 300 van die motors gebou. “Vyftig jaar gelede is die ikoniese Capri Perana, een van die legendes in die Suid-Afrikaanse motorerfenis, opgedroom deur meesteringenieur en motorbouer Basil Green. Dit was ŉ homologeringsmodel wat die 302 Windsor-enjins ingespan het wat destyds ook deur die Mustangs gebruik is,” sê Derrick. “Die gebruik van so ŉ kragtige enjin in so ŉ klein motor het verstommende verrigting gelewer.” Nog een van die legendariese klassieke motors wat opgeveil gaan word, is ŉ 1970 Ford Fairmont GT. Dit staan ook bekend as “Big Daddy” en die 1970-model is ŉ aangepaste weergawe van die Australiese XY Falcon GT wat daar vervaardig, maar in Suid-Afrika aanmekaargesit is. Die “Super Rhino”, soos dit later begin bekend staan het, lewer ŉ ongelooflike vertoning en blits van nul tot 100 km/h in net 6,5 sekondes. Dit het ŉ topspoed van naastenby 210 km/h, wat dit in daardie tyd die vinnigste produksiemotor ter wêreld gemaak het. “Omdat dit net drie jaar lank geproduseer is, was dit en bly dit steeds ŉ uiters seldsame motor en ŉ droomvonds vir ŉ versamelaar.” Verskeie Amerikaanse “muscle cars” asook Europese sportmotors en luukse sedans word ook te koop aangebied. Dit sluit in ŉ Mercedez Benz W186 Model 300 Adenauer. Die veiling begin Saterdag om 11:00 en word ook regstreeks uitgesaai.